Egpaar op Vrystaatse plaas aangevalJasco en Maria Dinkelman het tydens die aanval ernstige meswonde opgedoen [Foto: Facebook] Dit is die tweede plaasaanval in ŉ bietjie meer as ŉ week wat in die Ficksburg-omgewing plaasgevind het. Brig. Motantsi Makhele, woordvoerder van die polisie, sê Maria het teen 19:25 glo uit gewoonte gaan seker maak dat die huis se skuifdeur en veiligheidsdeur gesluit is. Hierdie deure was egter tot haar verbasing oop. “Die volgende oomblik het drie mans op haar afgestorm. Een van die mans het ŉ vuurwapen op haar gerig. Die ander twee was met ŉ mes en byl gewapen,” sê Makhele. Volgens Makhele het die mans Maria na die hoofslaapkamer gedwing. Jasco wou ingryp en help en is in die proses met die mes in sy linkerhand en in die nek gesteek. Maria is ook in die linkerkant van haar nek gesteek. Makhele sê die mans het geld en vuurwapens geëis. Die egpaar het egter vir hulle gesê dat hulle nie vuurwapens besit nie. Hulle het wel R26 000 se kontant, wat in die kluis was, aan die mans oorhandig. Hulle het ook ŉ Samsung-tabletrekenaar en selfoon gebuit voordat hulle op die vlug geslaan het. “Lede van die plaaslike landelike boerevereniging het kort daarna by die huis opgedaag om die egpaar te help. Nooddienste en die polisie is na die toneel ontbied.” Makhele sê die egpaar het weens die meswonde baie bloed verloor. “Nog niemand is in verband met die aanval in hegtenis geneem nie. Die polisie ondersoek klagte van huisroof en poging tot moord.” Maroela Media het vroeër berig Catherine Cairns (61) is op 6 Julie net voor 19:00 op ŉ plaas in die Ficksburg-omgewing deur vier gewapende mans oorval en heelnag aangehou. Die mans het glo R4 miljoen in kontant van haar geëis. Volgens kol. Thandi Mbambo, polisiewoordvoerder, is niemand nog in verband met dié voorval in hegtenis geneem nie.